MAZDA VAHVISTAA JÄLLEENMYYJÄVERKOSTOAAN PÄÄKAUPUNKISEUDULLA

* LänsiAuto Oy aloittaa uutena Mazda -jälleenmyyjänä Helsingissä, Vantaalla ja Espoossa 1.2.2021.
* Laakkonen-autokonsernin Helsingin Mazda-liiketoiminnot siirtyvät LänsiAuto Oy:lle 1.2.2021.

LänsiAuto Oy aloittaa uutena Mazda-jälleenmyyjänä ja valtuutettuna Mazda-merkkihuoltona Helsingin Herttoniemessä, Espoon Suomenojalla ja Vantaan Pakkalassa. LänsiAuto vahvistaa Mazdan palveluverkostoa pääkaupunkiseudulla tarjoten täyden valikoiman automyynti-, korjaamo-, leasing- ja vuokraamopalveluja.

* LänsiAuto on johtavia toimijoita autokaupan alalla ja tarjoaa erinomaisen palveluverkoston Mazda-asiakkaille pääkaupunkiseudun alueella, kommentoi Inchcape Motors Finland Oy:n toimitusjohtaja **Stefan Andström**.
* Mazda-edustus pääkaupunkiseudulla täydentää kiinnostavalla tavalla valikoimaamme Herttoniemessä, Vantaalla ja Suomenojalla. Olemme yhdessä maahantuojan kanssa investoimassa merkittävästi Mazdan näkyvyyteen alueella. Odotettavissa on kiinnostavia tarjouksia ja uusia moderneja tuotteita, kuvailee LänsiAuto-konsernin toimitusjohtaja **Tommi Köninki**.

LänsiAuton lisäksi Mazdan myynti- ja huoltopalveluita tarjoaa pääkaupunkiseudulla Mazdan pitkäaikainen kumppani Delta Auto Helsingin Konalassa.

Mazdan palkitut uuden sukupolven mallit – Mazda3, Mazda CX-30, ja täyssähköinen Mazda MX-30 – tarjoavat ainutlaatuisia ratkaisuja ja korkealuokkaista viimeistelyä niin polttomoottoriteknologian, kuin sähköteknologian osalta. Mazdan koko maan kattava jälleenmyyjäverkosto palvelee asiakkaitaan 27:ssa täyden palvelun toimipisteessä ympäri Suomen. Lisäksi Mazdalla on 10 valtuutettua korjaamoa, jotka mahdollistavat huoltopalvelujen saatavuuden lähellä asiakkaita.